કચ્છી રબારી સ્ત્રીઓ અભણ છે પણ કળા કારીગરીમાં ભલભલા ભણેલાઓ અને ફાઇન આર્ટસવાળાને ભૂ પાઇ તે એવી અનોખી કોઠાસૂઝ ધરાવે છે. જે રબારી લોકો ગામડાઓમાં સ્થાયી થયા છે ત્યાં કાચી ગાર-માટીના ભૂંગા (કુબા) બનાવીને રહે છે, તેમાં બાઇઓ ગારમાટી સાથે ગધેડાની લાદનું મિશ્રણ કરીને અદ્દભૂત લીંપણ-કામ કરે છે. આ લીંપણકળા ટાબકટીબકરૂપે નહીં પણ ભૂંગાના અપરૂપ શણગારરૂપે કરે છે. લીંપણકશીથી ભૂંગાની ભીંતો, જાળિયાં, ટાંકા, દીવી-ગોંખ, રાંધણિયાની ડોકાબારી, ભૂંગાની પેડલી, મજૂસ, અનાજ ભરવાના કોઠી-કોઠલા, રસોડુ, ચૂલા, આગવોણ, પાણિયારુ અરધી ઊઠે છે. તેમાં મોર ઈંઢોણી, મોરપગ, ફૂલ, સૂર્ય, પાનિહારી, પૂતળી, ફૂલ, આંબો, પોપટ, હાથી, સૂડો, કાનુડો, ગોપીઓના અંકનો જોવા મળે છે. બહુરંગી લોકજીવનના પરંપરાગત પરિબળમાંથી પ્રગટેલી કચ્છ, કાઠિયાવાડના ઘરખોરડાં ને ઓરડાની બેનમુન લીંપણકળા લોકનારીના હૃદયમાં અર્નિશ રમતી કળા અને સૌંદર્યપ્રિયતાની વાત કહી જાય છે. લીંપણકળાના રૂપસૌંદર્યથી છલકાતો ભર્યોભાદર્યો ભંડાર નીરખવો હોય તો કાછેલા અને ઢેબરિયા રબારીના ભૂંગા સિવાય બીજે ક્યાંય જોવા ન મળે.